BE INA FURMA DA SUICIDI

Da Rafael Camenisch

La summa da morts pervi dad accidents dad auto, da SIDA, cocain, heroin, alcohol, assassins e suicidis en Svizra è pli pitschna ch'il dumber da glieud che mora mintga onn pervi dal consum da tubac.

Mintga di moran en Svizra 20 persunas pervi dal consum da tubac. 90 pertschient da tut quels che moran pervi da cancer dal lom fimavan, 90 pertschient da tut ils umens che moran en ina vegliadetgna tranter 40 e 60 pervi d'ina attatga dal cor fimavan, dus terzs dals umens ch'èn impotents fiman u han fimà. En il fim dad ina cigaretta sa chattan rodund 4000 tissis - sper nicotin, monoxid carbonic (CO) u catram er substanzas radioactivas sco plutonium 210 u polonium 214.

Trais cigarettas per la mort
Almain 20 da quels tissis (na tuts èn anc perscrutads) san chaschunar cancer - cunzunt nicotin, monoxid carbonic e catram. Nicotin è ina substanza psicoactiva, sumeglianta al cocain. Nicotin auza la pressiun dal sang e fa daventar pli stretgas las avainas ed il cor. Monoxid carbonic sa sviluppa en mintga sort da fim. Perquai ch'il CO sa lia cun ils corpuls cotschens dal sang respira in fimader or enfin 15 procent oxigen na anc duvrà. Catram vegn normalmain duvrà per tatgar surtratgas. Quai fa el er en il lom.
40 enfin 60 milligrams nicotin, tranter 20 e 40 cigarettas, san chaschunar la mort dad in uman creschì. Tar uffants san trais cigarettas bastar per chaschunar la mort.
Per insatgi che sto fimar passiv èsi pir che per quel che fima sez. Il fim che vegn tar quel ha ina temperatura pli bassa ed in'autra aciditad: Las substanzas toxicas vegnan avant pli spess. Ils resultats da 19 differents studis mussan che glieud che abita cun in fimader han in risico da 20 pertschient pli aut da survegnir cancer dal lom è 23 pertschient pli aut da survegnir Angina pectoris.

In terz dals Svizzers fima 
En Svizra fiman rodund 36 pertschient dals umens e 26 pertschient da las dunnas regularmain. Dapli che 50 pertschient dad els smettessan il pli gugent. Quintà sin tut ils avdants da la Svizra dat quai dapli che otg cigarettas per persuna e di. Sch'in terz èn fimaders, dat quai dapli ch'in pachet per di. Cun talas cifras tutga la Svizra tar ils pajais cun il pli aut consum da tubac insumma. En Albania per exempel vegni fimà quatter cigarettas per di, sch'ins parta il consum total tras la populaziun.
20 minutas suenter l'ultima cigaretta sa sbassa la pressiun dal sang puspè. Otg uras pli tard s'evapurescha il monoxid carbonic or da las avainas e fa plaz ad oxigen. Suenter in di senza cigarettas è il risico per in'attatga dal cor pli pitschens. Suenter trais mais sa la capacitad dal lom esser per 30 pertschient pli gronda che durant ch'insatgi fimava. Suenter diesch onns è il risico per cancer dal lom tuttina grond sco tar insatgi che n'ha mai fimà.

Anc ina dumonda
I resta ina dumonda: Tge va atras il chau dad insatgi ch'è curt avant murir pervi dal consum da tubac? Na dess el betg tut quai ch'el posseda per anc pudair passentar in tempet cun sia famiglia, cun ses amis, per vesair la levada dal sulegl, per manar enavos la roda dal temp?

Infos: www.stop-tabac.ch; www.stoprauchen.ch; www.tagblatt.de